Rosa Lund (EL), 2012-01-26:
Enhedslistens forskningsordfører, fru Pernille Skipper, kunne desværre ikke være til stede i dag, men jeg har på vegne af hende lovet at sige, at Enhedslisten er meget enig med forslagsstillerne i, at der er masser af viden i den offentlige sektor, som kunne omsættes til både produktion og eksport.
Vi har på mange områder udviklet metoder og redskaber inden for den offentlige service, som er på et meget højt niveau, sammenlignet med hvad man har oplevet i mange andre lande.
Det er en af konsekvenserne af, at vi i Danmark har løst en lang række opgaver i offentligt regi, som i andre lande løses af private virksomheder eller slet ikke løses.
Derfor håber vi, at der med det nye flertal i Folketinget kan blive mulighed for at frigøre kommuner, regioner og offentlige institutioner for de snærende bånd, der har forhindret disse i at udnytte deres viden og deres kompetencer til at igangsætte produktion og sælge deres viden til andre inden for og uden for vores egne grænser.
Dette vil i mange tilfælde kunne sikre en leverance af såvel fysiske produkter som konsulentbistand til andre kommuner, regioner og offentlige institutioner, som er både billigere og bedre end de ydelser og varer, som de i dag kan købe fra private leverandører, og kan også give regioner og kommuner mulighed for at tjene penge på at sælge disse ydelser og produkter ud af landet.
Det vil være i nogle tilfælde med fordel kunne ske i samarbejde med private virksomheder og i andre tilfælde i samarbejde med andre kommuner, regioner eller offentlige institutioner, i andre tilfælde er det bedst med en selvstændig indsats.
Selv om Enhedslisten på denne baggrund er positiv over for en række elementer i beslutningsforslaget, er vi skeptiske over for den bagvedliggende holdning, nemlig at den offentlige sektor ensidigt ses som en sektor, der skal understøtte private virksomheders muligheder for at tjene penge.
Vi synes, at den offentlige sektor skal have en langt mere offensiv og selvstændig rolle.
Vi er også skeptiske over for påstanden om, at alle de initiativer, der lægges op til i beslutningsforslaget, kan gennemføres, uden at der afsættes penge til dem, og frygter derfor, at forslaget i første omgang vil medvirke til at flytte penge fra den service til borgerne, der er, over til erhvervslivet.
Inden for sundhedsområdet har vi da også set en række negative konsekvenser af en tæt sammenhæng mellem specielt læger og medicinalindustrien.
I forhold til gamle produkter, der tages i anvendelse, findes der flere eksempler på, at der ikke kan dokumenteres nogen særlig positiv effekt.
Og der har flere gange været dokumenteret sammenhæng mellem, hvem der har betalt for en undersøgelse, og hvor positiv konklusionerne har været om et produkt.
Det var også det, der var baggrunden for, at Enhedslisten sidste år fik et enigt Folketing til at pålægge sundhedsministeren at gennemføre en undersøgelse af, om der er behov for en skrappere kontrol af samarbejdet mellem medicinalindustrien og lægerne.
I Enhedslisten mener vi, at det er meget vigtigt også at inddrage disse elementer i det videre arbejde, og derfor kan vi i Enhedslisten ikke støtte beslutningsforslaget, men vi indgår meget gerne i et konstruktivt samarbejde om de problemstillinger, jeg lige har ridset op.